BCP ราคาพุ่ง! ผู้บริหารฟันธง Q2/59 โตแรง โบรกฯชูเป้า 40.50 บ.
BCP ราคาพุ่ง! ผู้บริหารฟันธงผลประกอบการ Q2/59 โตแรง ล่าสุด ณ เวลา 10.29 น. ราคาอยู่ที่ 30.75 บาท บวก 1.25 บาท หรือ 4.24% สูงสุดที่ 30.75 บาท ต่ำสุดที่ 29.75 บาท มูลค่าซื้อขายที่ 21.63 ล้านบาท ด้าน บล.ยูโอบี เคย์เฮียน แนะ "ซื้อ" ราคาพื้นฐาน 40.50 บาท

23 มิ.ย. 2559

ผู้สื่อข่าวรายงานว่า ราคาหุ้นบริษัท บางจากปิโตรเลียม จำกัด (มหาชน) หรือ BCP ณ เวลา 10.33 น. ราคาอยู่ที่ 30.50 บาท บวก 1.00 บาท หรือ 3.39% สูงสุดที่ 30.75 บาท ต่ำสุดที่ 29.75 บาท มูลค่าซื้อขายที่ 21.63 ล้านบาท ขณะที่ดัชนีตลาดหุ้นไทยโดยรวมบวก 0.06%
 
โดยราคาหุ้นพุ่งขึ้นอย่างต่อเนื่องในช่วงเช้าเนื่องจากนักลงทุนคาดหวังว่าจะประกาศผลการดำเนินงานในไตรมาส 2/59 ออกมาโดดเด่น
ด้าน บล.ยูโอบี เคย์เฮียน (ประเทศไทย) ระบุในบทวิเคราะห์ (23 มิ.ย.) แนะนำ “ซื้อ” หุ้น BCP ราคาพื้นฐาน 40.50 บาท หลังมีข่าวว่าผู้บริหาร BCP เปิดเผยถึงแนวโน้มผลประกอบการในช่วงไตรมาส 2/59 จะมีโอกาสเติบโตขึ้นเมื่อเทียบกับช่วงเดียวกับของปีที่แล้ว โดยมีปัจจัยหนุนมาจากค่าการกลั่นที่อยู่ในระดับ 7 เหรียญสหรัฐ/บาร์เรล และกลับมามีกำไรจากสต็อกน้ำมัน เนื่องจากในไตรมาสนี้ราคาน้ำมันเฉลียน่าจะอยู่ที่ 46 เหรียญสหรัฐ/บาร์เรล ขณะที่ไตรมาสก่อนอยู่ที่ 36 เหรียญสหรัฐ/บาร์เรล
ขณะเดียวกันกลุ่มสถานีบริการน้ำมันยังคงเติบโตอย่างต่อเนื่อง หลังจากที่บริษัทได้ดำเนินการขยายสถานีบริการน้ำมันภายใต้แบรนด์บางจาก ทิศทางธุรกิจของบริษัทจะยังมีการเติบโตจากอัตราการใช้น้ำมันที่เพิ่มขึ้น